For to år sidan kosta det omlag 20 000 kroner å verta godkjent bussjåfør, men prisen er no femdobla på grunn av nye EU-reglar.

På same tid har talet på folk som tar bussjåførsertifikatet vorte halvert. Kollektivselskapet Tide trur den kraftige prisauken er årsaka til at stadig færre ynskjer å verta bussjåfør. Dei er uroa over utviklinga.

Jostein Hatlebrekke i Tide Buss AS Foto: Christine Lensberg

- Det er ei skremmande utvikling som gjer det vanskeleg å tilfredsstilla ambisjonane ein har iforhold til kollektivtransportnæringa, seier Jostein Hatlebrekke, administrerande direktør i Tide Buss AS.

- For dyrt

Sist veke var det kaos då ei lang rekke avgangar i Bergen vart innstilte på grunn av mangel på sjåførar.

Hordaland Fylkeskommune har som mål å auka bruk av kollektivtransport med 50 prosent og har derfor løyva to millionar kroner til utdanning av nye sjåførar.

Hatlebrekke meiner dette ikkje er nok når sertifikatet no har vorte så dyrt. Kvart år treng dei 200 nye sjåførar berre i Hordaland.

- Det er eit godt initiativ og eit stykke på veg. Men viss me tar eit enkelt reknestykke, så dekkar dei to millionane berre 20 sjåførar årleg eller 10 prosent av totalbehovet, seier han.

Vil retta opp problemet

Anne Iren Fagerbakke, samferdselssjef i Hordaland fylkeskommune, vedgår at pengestøtta kanskje ikkje er tilstrekkeleg.

Anne Iren Fagerbakke, samferdselssjef i Hordaland fylkeskommune. Foto: Christine Lensberg

- Men det viser iallfall at det er ein vilje for å retta opp problemet akutt. Og så får me sjå korleis det utviklar seg, seier Fagerbakke.

Vil bli bussjåfør

Roy Egil Kristensen lar ikkje prisen på sertifikatet hindra han frå å verta bussjåfør.

- Eg vil uansett verta bussjåfør og likar godt å jobba med folk. Det verkar som ein spennande jobb, seier han, som snart er klar for oppkøyring.